“ก.พลังงาน” เล็งตั้ง คกก.สอบวินัย หลัง ป.ป.ท.จับกุม จนท. เรียกรับผลประโยชน์
"กระทรวงพลังงาน" เล็งตั้ง คณะกรรมการสอบวินัย หลังสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) จับกุม จนท. เรียกรับผลประโยชน์ผู้ประกอบการ
"กระทรวงพลังงาน" เล็งตั้ง คณะกรรมการสอบวินัย หลังสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) จับกุม จนท. เรียกรับผลประโยชน์ผู้ประกอบการ
5 ต.ค. 2563

นายสมภพ พัฒนอริยางกูล โฆษกกระทรวงพลังงาน เปิดเผยว่า ตามที่มีข่าวว่า สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) ได้ประสานกองบังคับการป้องกันปราบปรามทุจริตและประพฤติมิชอบ (บก.ปปป.) เข้าจับกุมเจ้าหน้าที่ของกระทรวงพลังงาน ในข้อหามีพฤติการณ์เรียกรับผลประโยชน์จากผู้ประกอบการนั้น  กระทรวงพลังงานได้รับการประสานจาก ป.ป.ท.ตามขั้นตอน ซึ่งกระทรวงพลังงานยืนยันว่าหากเจ้าหน้าที่กระทำความผิดจริงก็ให้ดำเนินการกรอบกฎหมาย
ขณะนี้กรมธุรกิจพลังงานในฐานะหน่วยงานต้นสังกัดอยู่ในระหว่างการเร่งประสาน สน.บางซื่อ เพื่อนำใบแจ้งความเจ้าหน้าที่รายดังกล่าว มาประกอบคำสั่งให้ออกจากราชการไว้ก่อน และจะมีการตั้งคณะกรรมการสอบวินัยร้ายแรง และต้องสรุปผลให้ได้ภายใน 7 วัน
“กระทรวงพลังงานขอยืนยันว่ากระทรวงพลังงานเป็นหน่วยงานราชการที่จะยึดถือผลประโยชน์ของประเทศชาติและประชาชนเป็นสำคัญ” นายสมภพ กล่าว